TV7 JERUUSALEMMA UUDISED
Tänased teemad -
Amsterdam hüvitab juutidele sõja ajal väljastatud trahve
Iisraeli saabus 2015. a rekordarv immigrante
Enamikel iisraellastest on Piibel
Iisrael avas uuesti saatkonna Kairos
Briti peaminister: Iisraelil on õigus end kaitsta
TV7 Jeruusalemma Uudistest - Shalom!
Arutz Sheva teatel hüvitab Hollandi pealinn Amsterdam
holokaustist pääsenud juutide järeltulijaile
nende natside vangilaagreis olnud sugulaste maksmata üüride trahve.
Trahvide tagasimaksmine algas septembris
ning pered ja sugulased saavad tagasi täpselt sama summa,
mis nad olid maksnud hilinenud üüride tõttu 2. MS ajal.
Keskmine hüvitis on ca 1800 USD.
Asja avastas 2013. a Amsterdami arhiivides töötanud tudeng,
kes leidis sõja järel linna naasnud Hollandi juutide kirju,
kus nad kaebasid hilinenud üüride, linnamaksude ja teiste asjade eest
neile määratud trahvide pärast, mida neid maksma sunniti.
Pärast juurdlust leiti rohkem kui 200 sellist juhtumit.
Kui sakslased 1940. a mais Hollandit ründasid,
elas seal hinnanguliselt 140 000 juuti.
Vaid 18 000 neist jäi ellu ja vaid 5000 naasis Hollandisse.
Ynet Newsi teatel kolis Iisraeli
eelmise juudi kalendri 5775. aastal
rekordarv immigrante. Kokku oli neid 29 500.
See tähendab 13-protsendilist kasvu võrreldes eelmise aastaga.
Enamik immigrante ehk ca 14 000 saabus endistest NSVL-i maadest.
Euroopa maadest kolis Iisraeli üle 9000 inimese.
Põhja-Ameerikast saabunuid oli ca 3500
ja ka Ladina-Ameerikast saabus 1200 inimest.
Kõige enam immigrante saabus Prantsusmaalt, ligi 7500,
järgmiseks oli Ukraina, kust saabus ligi 7000 inimest.
Venemaalt saabunute arv kasvas 23 %, ulatudes ligi 6000ni.
Suurbritanniast, Itaaliast ja Belgiast kolis Iisraeli samuti sadu inimesi.
Nende immigrantide seas oli tuhandeid kõrgharidusega isikuid.
70 % kolijatest olid alla 44-aastased.
Veel kuuest riigist saabus igaühest vaid üks inimene.
Uute immigrantide sihtlinnadeks olid populaarsuse järjekorras Tel Aviv,
Netanya ja Jeruusalemm.
Nende arvude valguses saab 2015. aastast
immigratsiooni aspektist käesoleva dekaadi rekordilisim aasta.
Arvatakse, et aasta lõpuks ulatub Iisraeli saabujate arv isegi 35 000ni.
Juudi Agentuuri esimehe sõnul
saabus enamik viimaste aastate immigrante
demokraatlikest riikidest.
Nad valisid elukohaks Iisraeli, mida peeti teistest maadest paremaks.
See on tõeline võit sionismile.
Israel HaYomi teatel on Iisraelis
rekordilised 8,412 miljonit elanikku,
neist juute ca 6,3 miljonit.
Israel Today kirjutab uurimusest,
mille järgi pea kõigil iisraellastel on Piibel,
mida enamik ka sügavalt Jumala Sõnana austab.
Pühakirja loevad endiselt ligi pooled juutidest vähemalt vahel.
Vaid 15 % Iisraeli juutidest ei loe kunagi Piiblit
ja 9 % vastajate sõnul pole neil Jumala Sõnaga mingit sidet.
Israel Hayomi teatel avas Iisrael uuesti saatkonna Kairos.
Iisraeli suursaadik evakueeriti nelja aasta eest vägivalla tõttu,
kui kümned meeleavaldajad saatkonda ründasid.
Meeleavaldus johtus intsidendist,
kus Iisraeli sõdurid tulistasid viit Egiptuse turvameest,
kui jälitasid Gaza militante, kes olid tapnud piiril 8 iisraellast.
Avatseremoonial ütles Iisraeli Välisministeeriumi kantsler,
et ohud on elimineeritud Iisraeli peaministri Netanyahu
ja Egiptuse presidendi al-Sisi juhtimisel
ning nad hakkavad koos tööle Lähis-Ida stabiilsuse ja jõukuse nimel.
Iisraeli ja Egiptuse suhted on tugevnenud,
kui Egiptuse armee kukutas 2013. aastal
islamistide presidendi Morsi.
Israel Hayom kirjutab Suurbritannia peaministri Cameroni
ja Iisraeli peaministri Netanyahu septembrikuisest kohtumisest.
Nad arutasid radikaalset islamit, Iisraeli-Palestiina konflikti
ja Iisraeli-Suurbritannia koostöö võimalusi.
Netanyahu sõnul on Lähis-Ida lagunemas
islamistide kaksikvägede all
ehk ISISe juhitud sunniitide ja Iraani juhitud šiiitide tõttu.
Inglise valitsuse mõni päev varem antud avalduse järgi
oli mullusel Gaza konfliktil kõrge hind, ometi ütles peaminister selgelt,
et Suurbritannia tunnustab Iisraeli õigust
rahvusvahelise humanitaarõiguse raames proportsionaalselt tegutseda.
Need olid meie tänased uudised. Shalom ja kohtumiseni!
Tõlge: Monika Jaaguri